"Pyytäkää, niin teille annetaan.
Etsikää, niin te löydätte.
Kolkuttakaa, niin teille avataan.
Sillä jokainen pyytävä saa -
ja jokainen etsijä löytää, -
ja jokaiselle, joka kolkuttaa, avataan.
Ei kai kukaan teistä anna pojalleen kiveä, kun hän pyytää leipää?
Tai käärmettä, kun hän pyytää kalaa?
Jos kerran te pahat ihmiset osaatte antaa lapsillenne kaikenlaista hyvää, -
niin paljon ennemmin teidän taivaallinen Isänne antaa hyvää niille,
jotka sitä häneltä pyytävät.
"Kaikki, minkä tahdotte ihmisten tekevän teille, tehkää te heille.
Tässä on laki ja profeetat.
"Menkää sisään ahtaasta portista.
Monet menevät avarasta portista ja laveaa tietä, -
mutta se vie kadotukseen.
Miten ahdas onkaan se portti ja kapea se tie, joka vie elämään, -
ja vain harvat löytävät sen!
"Varokaa vääriä profeettoja.
He tulevat luoksenne lampaiden vaatteissa, -
mutta sisältä he ovat raatelevia susia.
Hedelmistä te heidät tunnette.
Eihän orjantappuroista koota rypäleitä eikä ohdakkeista viikunoita.
Hyvä puu tekee hyviä hedelmiä, huono puu kelvottomia hedelmiä.
Ei hyvä puu voi tehdä kelvottomia eikä huono puu hyviä hedelmiä.
Jokainen puu, joka ei tee hyvää hedelmää, -
kaadetaan ja heitetään tuleen.
Hedelmistä te siis tunnette heidät.
"Ei jokainen, joka sanoo minulle: -
’Herra, Herra’, pääse taivasten valtakuntaan.
Sinne pääsee se, joka tekee taivaallisen Isäni tahdon.
Monet sanovat minulle sinä päivänä: -
’Herra, Herra! Sinun nimessäsihän me profetoimme, -
sinun nimessäsi me karkotimme pahoja henkiä -
ja sinun nimessäsi teimme monia voimatekoja.’
Mutta silloin he saavat minulta vastauksen: ’En tunne teitä.
Menkää pois minun luotani, vääryydentekijät!’
"Jokainen, joka kuulee nämä sanani ja tekee niiden mukaan, -
on kuin järkevä mies, joka rakensi talonsa kalliolle.
Alkoi sataa, tulvavesi virtasi ja myrskytuuli pieksi taloa, -
mutta se ei sortunut, sillä se oli rakennettu kallioperustalle.
"Jokainen, joka kuulee nämä sanani mutta ei tee niiden mukaan, -
on kuin tyhmä mies, joka rakensi talonsa hiekalle.
Alkoi sataa, tulvavesi virtasi ja myrskytuuli pieksi taloa, -
ja se sortui, maan tasalle saakka."
Kun Jeesus oli lopettanut puheensa, kansanjoukot olivat -
hämmästyksissään hänen opetuksestaan.
Hän opetti niin kuin se, jolle on annettu valta, -
ei niin kuin lainopettajat.